ఆది శ్రీనివాస పెరుమాళ్ ఆలయం

ఆది మూల శ్రీనివాస పెరుమాళ్ ఆలయం లేదా ఆది మూల వెంకటరమణస్వామి ఆలయం తమిళనాడు, ధర్మపురి జిల్లాలోని మూకనూర్ అనే గ్రామంలో ఉన్న వైష్ణవాలయం. ద్రావిడ నిర్మాణ శైలిలో నిర్మించబడిన దీనిని పల్లవులు నిర్మించారు. ఇది వైష్ణవ సంప్రదాయంలోని 108 అభిమాన క్షేత్రాలలో ఒకటిగా పరిగణిస్తారు. ఈ ఆలయాన్ని ఒక పర్వతపాదం వద్ద నిర్మించారు. ఈ ఆలయాన్ని గతంలో తెంకలై బ్రాహ్మణులు నిర్వహించేవారు.  ఇప్పుడు తమిళనాడు రాష్ట్ర హిందూ మత ధార్మిక ధార్మిక ధార్మిక శాఖ నిర్వహిస్తోంది. ఆలయంలో పూజలు, వైఖానస ఆగమానుసారం జరుపుతారు. ఆలయ సముదాయం లోపల గణేశుడి మందిరం లేదు. ధర్మపురి జిల్లాలోని అనేక మంది బ్రాహ్మణులు, గౌండర్లకు కులదైవం ఇక్కడి స్వామి.

 పురాణ గాథ 
ఈ ఆలయం తిరుమలలోని వెంకటేశ్వర ఆలయం కంటే పురాతనమైనదని, అందుకే దీనిని "ఆది శ్రీనివాస పెరుమాళ్" ఆలయం అంటారనీ ఆలయ పూజారులు చెబుతారు. భృగువు  వైకుంఠాన్ని సందర్శించినప్పుడు, విష్ణుమూర్తి ధ్యానంలో మునిగిపోగా, అతని పాదాలను లక్ష్మీదేవి నొక్కుతూ ఉంది. తనకు ఉచిత స్వాగత సత్కారాలు చేయనందున కోపించిన భృగుమహర్షి విష్ణువు ఛాతీపై తన్నాడు. విష్ణువు మహర్షికి క్షమాపణ చెబుతూ, తనను తన్నినందున ఆయన పాదం కందిపోయిందేమో అంటూ పాదాన్ని నొక్కుతాడు. ఆ క్రమంలో మహర్షి పాదంపై ఉండే నేత్రాన్ని నొక్కివేస్తాడు. దాంతో మహర్షి అహంకారం నశిస్తుంది. లక్ష్మీదేవి, తన నివాసమైన భగవానుడి ఛాతీపై తన్నినప్పటికీ, స్వామి మౌనంగా ఉండటం పట్ల ఆగ్రహించింది. ఆమె వైకుంఠం వదలి భూమిపైకి వచ్చింది. లక్ష్మీదేవి వెళ్ళిపోయిన తరువాత, విష్ణువు విచారంతో, తాను కూడా వైకుంఠాన్ని విడిచిపెట్టాడు. ఈ ఆలయం ఉన్న ఈ పర్వతంపై మొదట తన కాలు మోపాడు. కొండపై ఒక పెద్ద పాదముద్ర కనిపిస్తుంది. వైకుంఠం నుండి భూమికి వచ్చినప్పుడు విష్ణువు చాలా పెద్దవాడు కాబట్టి, అతని ఒత్తిడి కారణంగా పర్వతంపై భారీ లోయ ఏర్పడిందని ఆలయ పూజారులు అంటారు.

ఒకే పర్వతానికి సంబంధించిన 2 ఆలయాలు, పర్వతం పైభాగంలో ఉన్న ప్రధాన ఆలయం పాదముద్రతో ఉన్నాయి. పర్వతం పైన ఉన్న స్వామిని సందర్శించడానికి ప్రజలు కాలిమార్గాన నడిచి ఎక్కుతారు.

 చరిత్ర 
ఈ ఆలయంలో పల్లవులు, పాండ్యుల నిర్మాణ శైలిని పోలిన చెక్కడాలు, చిహ్నాలు ఉన్నాయి. ఈ ప్రాంతాన్ని పల్లవులు పాలించినందున, ఈ ఆలయాన్ని 8వ శతాబ్దపు పల్లవులు నిర్మించి ఉంటారని భావిస్తారు.

 నిర్మాణ శైలి 
ఈ ఆలయంలో రెండు మండపాలు ఉన్నాయి, ఒకటి కళ్యాణం, అన్నదానాల కోసం కాగా, మరొకటి భక్తులు కూర్చుని పూజలు చేసేందుకు. కల్యాణం అన్నధాన మండపం 1900 లలో నిర్మించారు. మరొక మండపం బహుశా విజయనగర సామ్రాజ్యం నిర్మించింది. గర్భగుడిని 8 వ శతాబ్దపు పల్లవులు నిర్మించారని నమ్ముతారు. కొండపై ఉన్న ఆలయాన్ని స్వయంభువు అని భావిస్తారు. ఆలయానికి రెండు ప్రవేశ ద్వారాలు ఉన్నాయి. ప్రధాన ద్వారం తూర్పు వైపున, మరొకటి ఉత్తరం వైపున ఉంటాయి. మూలవిరాట్టు తూర్పు వైపు చూస్తూ ఊంటుంది. పర్వతంపై ఉన్న విగ్రహం ఉత్తరం ముఖంగా (తిరుపతి వైపు) ఉంటుంది.

 పుణ్యక్షేత్రాలు 
పెరుమాళ్, తాయార్ లకు వేర్వేరు ఆలయాలు ఉన్నాయి. పెరుమాళ్ అంత ఎత్తుగా లేడు. అతను నాలుగు చేతులతో తన ఆశీస్సులను కురిపిస్తాడు. పద్మావతి తాయార్ కు కూడా నాలుగు చేతులు ఉన్నాయి. ఈ దేవత ముందు లలితా సహస్రనామం జపిస్తే, దేవి అడ్డంకులను తొలగించి, కోరుకున్నవి నెరవేరుస్తుందని ఒక నమ్మకం ఉంది. పొయ్గై ఆళ్వార్, పుటత్తాళ్వార్, పేయాళ్వార్, తిరుమలిసై ఆళ్వార్, నమ్మాళ్వార్, కులశేఖర ఆళ్వార్, పెరియాళ్వార్ తొండరడిప్పొడి ఆళ్వార్, తిరుపణాళ్వార్, తిరుమంగై ఆళ్వార్, మధురకవి, ఆండాళ్, రామానుజ, నాథముని వంటి ఆచార్యులకు కూడా ఇక్కడ ఆలయాలు ఉన్నాయి. ఆలయం వెలుపల గణేశుడికి, భైరవునికి చిన్న మందిరాలు ఉన్నాయి.

 పండుగలు, ఉత్సవాలు 
ఆలయ పూజారులు పండుగల సమయంలోను, రోజువారీ గానూ పూజలు నిర్వహిస్తారు. తమిళనాడులోని ఇతర విష్ణు దేవాలయాల మాదిరిగానే, పూజారులు తెంకలై శాఖకు చెందిన వైష్ణవ సమాజానికి చెందినవారు. ఆలయంలో వార, నెలవారీ, పక్షం రోజుల ఉత్సవాలు నిర్వహిస్తారు. అభిషేకం శనివారాల్లో జరుగుతుంది. చాలామంది భక్తులు తులాభారం ఆవులను దానం చేస్తారు లేదా ధాన్యాలు, బియ్యం దానం చేస్తారు. వారపు రోజుల్లో చాలా తక్కువ మంది స్ందర్శిస్తారు. శనివారాల్లో మాత్రం అధిక రద్దీ ఉంటుంది.తిరుపతిలోని వెంకటేశ్వరుడిలాగే ఇక్కడ కూడా విష్ణువు తన ఆశీర్వాదాలను కురిపిస్తాడు.

 ప్రాముఖ్యత 
దీన్ని వైష్ణవ సంప్రదాయంలోని 108 అభిమాన క్షేత్రాలలో ఒకటిగా పరిగణిస్తారు. భృగు మహర్షి ఇక్కడ స్వామిని పూజించాడని, రామానుజుడు చిదంబరం నుండి మెల్కోటేకు బయలుదేరినప్పుడు ఈ ఆలయాన్ని సందర్శించాడనీ ఇక్కడ నమ్ముతారు. మహావిష్ణువు పాద ముద్రను నేటికీ చూడవచ్చు. చాలా మంచి పనులు చేసిన వారు మాత్రమే ఆయన పాద ముద్రను దర్శిస్తారు కాబట్టి ఇది చాలా పవిత్రంగా పరిగణించబడుతుంది. పర్వతం పైన ఒక చెరువు ఉంది, దీనిని వాట్రకుళం అని పిలుస్తారు, అంటే మండే ఎండల్లో కూడా ఎండిపోని చెరువు అని అర్థం.

 మూలాలు 

వర్గం:Coordinates on Wikidata
వర్గం:తమిళనాడు దేవాలయాలు
వర్గం:విష్ణు దేవాలయాలు